Susținător al programului Revoluției Maghiare de la 1848, el a fost trimis de Sándor Gál și de Károly Hajnik în Transilvania pentru a supraveghea mobilizarea militară a secuilor. Până la întoarcerea sa în Budapesta pe 13 iunie 1848 a fost înaintat la gradul de căpitan și a participat la luptele din regiunea sudică a imperiului. Pe 26 septembrie 1848 primul ministru Lajos Batthyány l-a numit comandant al trupelor de artilerie din fortăreața Monostor, aflată în apropierea orașului Komárom. Una dintre sarcinile sale a fost să asigure loialitatea trupelor staționate acolo față de noua constituție maghiară. Ca urmare a succesului obținut în Transilvania și la Komárom a fost numit maior în Marele Stat Major al Armatei Revoluționare Maghiare.